Шынэ-шынэхэр зэIэпах
Гъэ къэси хуэдэу, бадзэуэгъуэм и 8-м республикэм и къалащхьэмрэ къуажэхэмрэ щагъэлъэпIащ унагъуэм, лъагъуныгъэм, зэхуэпэжыным я урысейпсо махуэр. Абы ирихьэлIэу я нэчыхьыр ирагъэтхащ уэрэдымрэ къафэмкIэ «Амикс» театрым и уэрэджыIакIуэ Хъусин Анзоррэ Музыкэ театрым и солисткэ, Думэн Мурэдин и театрым и лэжьакIуэ Жабоевэ Замирэрэ.
Анзоррэ Замирэрэ. ГуфIэгъуэ зэхыхьэр иригъэкIуэкIащ Нэчыхьхэр щатх унэу Налшык дэтым и унафэщI Шэру Валентинэ. КърихьэлIахэм хъуэхъу дахэкIэ Валентинэ защыхуигъазэм, «Амикс» гупыр зы унагъуэшхуэм хуэдэу зэкъуэту къызэрыгъуэгуры-кIуэр и псалъэм къыхигъэщащ икIи абы и щыхьэту Валентинэ пэшым къригъэблэгъащ а театрым щыщу нэхъапэIуэкIэ унагъуэ дахэ зэдэзыухуа зэщхьэгъусэхэр.
«Амикс» театрым хэт щIалэхэмрэ хъыджэбзхэмрэ къэфащ, лъагъуныгъэм, зэхуэпэжыным я нэщэнэу ялъытэ шынэ-шынэ удз гъэгъа Iэрамэхэр зэIэпахыурэ.
КъыкIэлъыкIуэу, псори зыпэплъэ щауэмрэ нысащIэмрэ пэшым щIашэри, я нэчыхьыр ятхащ. Шэру Валентинэ Анзоррэ Замирэрэ захуигъазэу жиIащ:
— Iуэху псоми псыпэ хуэхъур унагъуэращи, псэгъу зэхуэхъуахэм мы махуэ дахэр фигу къинэжыну, лъэпкъыр, республикэр зэрыгушхуэн щIэблэфI къыф-щIэхъуэну, фяку дэлъ лъагъуныгъэмрэ зэгурыIуэмрэ нэхъ быдэ хъууэрэ екIуэкIыну, нэхъыщхьэращи, фызэрыгъэпэжу гъащIэ кIыхь къызэдэвгъэщIэну сынывохъуэхъу.
«Амикс» театрым и художественнэ унафэщI Къул Амир, уэрэджыIакIуэхэу Iэрэмысэ Азрэт, ЦокIыл Азэмэт, Аттаев Азнор, нэгъуэщIхэри щауэмрэ нысащIэмрэ ехъуэхъуащ гуфIэгъуэрэ насыпрэ зэрылъ, псомкIи щапхъэ зытрах, цIыху кIуапIэ унагъуэ хъунхэу. Хъуэхъу псалъэм дыщIагъужащ я уэрэдхэри къафэхэри.
Къыхэгъэщыпхъэщ, Бахъсэн, Лэскэн, нэгъуэщI районхэми мы махуэр зэрыщагъэлъэпIар. Зэрызэдэпсэурэ илъэс 35-м щыщIэдзауэ 70-м нэблэгъа зэщхьэгъусэ зыбжанэм хуагъэфэщащ «Лъагъуныгъэмрэ зэхуэпэжынымрэ папщIэ» медалыр. Зэхыхьэр къызэрагъэпэщащ щIыпIэ администрацэхэмрэ «Урысей зэкъуэт» партым и «ЩIэблэщIэ гвардие» зэгухьэныгъэмрэ.
ТЕКIУЖЬ Заретэ.
